Optoggangers maak stem dik oor werk by myneArgieffoto. Honderde werkloses het Woensdag by die sportterrein in Brits, Noordwes, bymekaargekom om ŉ optog na verskeie mynmaatskappye in die gebied te hou. Die betogers dring daarop aan dat meer mense deur dié maatskappye in diens geneem moet word. Robert Ngwenya, die provinsiale voorsitter van die Village, Township and Small Dorpies-groep (VTSD) in Noordwes, maak namens dié groep stem dik oor die aanstelling van mynwerkers. Die groep glo dat myne meer plaaslike werkers eerder as buitelanders behoort aan te stel. Ngwenya het verduidelik dat hulle nie net meer aanstellings deur die optog wil bereik nie, maar ook gelyke geleenthede vir almal in die mynbedryf wil bewerkstellig. Volgens Ngwenya dring optoggangers aan op 30% van die mynmaatskappye se aanstellings. “Gee vir ons van die skagte wat ons graag in hierdie myne wil hê, want ons is moeg daarvoor om slegs klein dinge te ontvang en dan word daar vertel dat ons bemagtig word. Ons het nodig wat in die mynbouhandves staan. Dit behoort toegepas te word,” het hy gesê. Volgens Ngwenya is die optoggangers nié ontvanklik vir onderhandeling in hierdie verband nie. Die groep, wat van verskillende gebiede van die Madibeng-munisipaliteit gebring is, sal vyf mynmaatskappye, onder meer Lonmin in Marikana, besoek. Dié optog het talle ontwrigtings in die gebied veroorsaak. Mense in Majakaneng, suid van Brits, kon weens die optog nie Woensdag werk toe gaan nie en skole in die gebied is gesluit. Koshuise in Hartbeespoortdam het ouers Dinsdag versoek om hul kinders weens die optog te gaan haal. Paaie in Maboloka, noord van Brits, is met brandende voorwerpe versper. Die polisie is Woensdag ontplooi om die optog te monitor en twee waterkanonne staan gereed, indien nodig. ’n Polisiehelikopter monitor die optog vanuit die lug.